
Négy halál - Halálfelfogás Tolsztoj Három halál és Ivan Iljics halála c. műveiben

Dolgozatomban Tolsztoj „Három halál” és „Ivan Iljics halála” című műveit hasonlítottam össze többféle szempontból. Megvizsgáltam a modern és a hagyományos halálfelfogás szembenállását a „Három halálban”, valamint foglalkoztam az egyes szereplők halálának körülményeivel és a haldoklók környezetükkel való viszonyával mindkét műben. Abból a szempontból is elemeztem a műveket, hogy a szereplők halála mennyire tekinthető „bölcsnek”, illetve „ostobának” (értelmetlennek).

Dolgozatom második felében pedig a haldoklók lelkivilágát vizsgáltam meg: mennyire tudják elfogadni sorsukat, képesek-e békében továbblépni, illetve megfigyelhető-e náluk valamilyen szintű lelki fejlődés (Ivan Iljics teljes lelki fejlődésen megy keresztül, míg a „Három halál” szereplői végig ugyanazon a lelki szinten maradnak). Végül a tér és az idő beszűkülésére tértem ki az „Ivan Iljics halálában” (a „Három halálban” mindössze az egyes szereplők mozgásterének mérete különbözik).

Végkövetkeztetésként arra jutottam, hogy Tolsztoj halálhoz való viszonyulásában történő változás jól tükröződik műveiben, és végső soron az író lát még reményt az erkölcsi megtisztulásra, még ha ez csak a halál pillanatában jön is el.



